
Adatfeldolgozási módszerek és gépi tanuló algoritmusok alkalmazása szerszámkopás becslésére

Napjainkban a szerszámfelügyelet alkalmazása számos előnnyel jár. Segít a forgácsolási paraméterek optimalizálásában, jelzi a gépkezelő számára a szerszámcserét. Így csökkenthető a selejt termelés, a szerszámtörés és a szerszámgépben fellépő kár mértéke, illetve jelentős kihasználatlan élettartam sem marad a szerszámban.

Dolgozatom a szerszámfelügyelet egy részével, a szerszám élettartam becsléssel foglalkozik. A célom, hogy a megmunkálás közben, egy tetszőleges időpontban a marási folyamat során mért adatokból el tudjam dönteni, hogy kopott-e a szerszám, vagy még használható. A szerszámtörés elkerülése különösen fontos lehet amikor a selejtes munkadarab keletkezése különösen nagy veszteséggel jár, például a repülőiparban.

Első lépésként, a koptatókísérlet során rögzített erő, gyorsulás, illetve hang adatokat feldaraboltam, majd különböző jellemzőket származtattam az adott részekből. A jellemzőket a forgácsolási paraméterekkel együtt egy file-ba rendeztem, majd tanító és teszt adatokra bontottam.

Ezután betanítottam egy modellt, amely a folyamat során mért adatok segítségével képes eldönteni a szerszámról, hogy kopott, vagy még használható. Ezt többféleképpen is megtettem, és hatékonyságuk alapján értékeltem a kapott modelleket.
Végül a jelekből származtatott jellemzők fontosságát vizsgáltam meg az előrejelzés szempontjából.



